b'\n_START_ARTICLE_\nTrubarjeva doma\xc4\x8dija\n_START_SECTION_\n\xc5\xbdaga\n_START_PARAGRAPH_\nVodne \xc5\xbeage so se v Sloveniji pojavile \xc5\xbee v 14. stoletju. Med poslopji na Trubarjevi doma\xc4\x8diji je zelo verjetno \xc5\xbeaga tista, ki je najstarej\xc5\xa1a, najbolj avtenti\xc4\x8dna in ki je tudi z etnolo\xc5\xa1kega zornega kota najbolj zanimiva, \xc4\x8deprav ni povezana z \xc5\xbeivljenjem duhovnika in pisatelja Trubarja. Stara je ve\xc4\x8d kot 200 let in je edina ohranjena \xc5\xbeaga, od 25-ih, ki so neko\xc4\x8d delovale ob potoku Ra\xc5\xa1ci in dveh njenih pritokih. Temkova \xc5\xbeaga na Trubarjevi doma\xc4\x8diji je venecijanka samica, kar pomeni, da je imela v jarmu samo en \xc5\xbeagin list. Vodno kolo \xc5\xbeage ima premer 3,20 m, na obodu pa je 36 lopat. Jarem se je gibal s 150 gibi na minuto. Za samico je bilo potrebnih vsaj 4 W mo\xc4\x8di. Za en rez so potrebovali 5 do 8 minut; odvisno od trdote in vla\xc5\xbenosti lesa (hloda). Dnevno se je lahko raz\xc5\xbeagalo okrog 10 kubi\xc4\x8dnih metrov lesa. \xc5\xbdaga je bila pomemben sestavni del doma\xc4\x8dije z razli\xc4\x8dnimi dejavnostmi. \xc5\xbdagarji so bili tudi mlinarji in obratno. Ukvarjali so se tudi s kmetijstvom, pogosto s pra\xc5\xa1i\xc4\x8derejo, ki jim je prina\xc5\xa1ala lep dohodek. Tako so tudi na Trubarjevi doma\xc4\x8diji za hi\xc5\xa1o vidni ostanki svinjaka, ki \xc5\xbeal ni rekonstruiran._NEWLINE_Socialni polo\xc5\xbeaj \xc5\xbeagarjev - mlinarjev je bil tako precej vi\xc5\xa1ji od nekaterih kmetov, ki so zato zavistno gledali nanje. Na doma\xc4\x8dijah z \xc5\xbeago in mlinom se ni stradalo, \xc4\x8deprav so bile dru\xc5\xbeine velike. Imeli so dovolj moke. Mo\xc4\x8di za delovni dan so si nabrali z \xc5\xbeganci v kombinaciji z zelenjavo: zeljem, repo, korenjem. Sami so imeli koko\xc5\xa1i in na voljo jajca. Pogosto so imeli v hlevu ob pra\xc5\xa1i\xc4\x8dih tudi krave ali drobnico in zato tudi mleko. Za dopoldansko in popoldansko malico so jedli razli\xc4\x8dne vrste kruha, zraven je sodila \xc5\xa1e mast z ocvirki. Jedilnik so dopolnili kislo mleko, slanina, za praznike ali ob ve\xc4\x8djih delih klobase. Pili so vodo, vino in mo\xc5\xa1t, odrasli tudi doma kuhano \xc5\xbeganje ali medico. Za kosilo je teknila juha z \xc5\xbeli\xc4\x8dniki, krompir (od \xc4\x8dasa Marije Terezije; v Trubarjevem \xc4\x8dasu niso vedeli zanj!), \xc5\xa1truklji, pozimi kislo zelje in repa, pogosto kuhan mo\xc4\x8dnik, je\xc5\xa1prenj. Sladkali so se z medom in su\xc5\xa1enimi krhlji. Zve\xc4\x8der so bili na mizi razni mo\xc4\x8dniki, fi\xc5\xbeol v solati, ka\xc5\xa1a, krompir v oblicah, ajdovi \xc5\xbeganci z dodatki.\n_START_SECTION_\nSpominska hi\xc5\xa1a\n_START_PARAGRAPH_\nSpominska hi\xc5\xa1a s spominsko sobo in delno rekonstruiranim mlinom, ki pa ne melje, je najve\xc4\x8dje kamnito poslopje na Trubarjevi doma\xc4\x8diji. V zvezi z mlinom ni kaj posebnega povedati, gre za manj\xc5\xa1o muzejsko prezentacijo, kjer \xc5\xbeal niso v celoti rekonstruirali mlinskih naprav. Spominska soba nad mlinom je pravzaprav sobana, saj je tudi edini prostor v zgornjem nadstropju stavbe. Gre za ve\xc4\x8dji prostor, ki je primeren tudi za razne krajevne kulturne prireditve. Med drugim se v tem prostoru \xc5\xbee dalj \xc4\x8dasa ob dolo\xc4\x8denih dnevih vrstijo pogovori s pesniki in pisatelji, ki jih vodi pesnik Tone Kuntner pod geslom Na Trubarjevini v \xc4\x8dast domovini. Sicer pa je na stenskih panojih na kratko opisano \xc5\xbeivljenje in delo Primo\xc5\xbea Trubarja. V okenskih okvirjih so namesto prozornega stekla barvni portreti pomembnih osebnosti iz Trubarjevega \xc4\x8dasa, kot sta bila npr. tr\xc5\xbea\xc5\xa1ki \xc5\xa1kof Bonomo in nem\xc5\xa1ki reformator Martin Luter. V okroglih vitrinah pa so razstavljene kopije Trubarjevih knjig in rokopisov. Originalnih del v zbirki ni. Nekaj jih ima Narodna in univerzitetna knji\xc5\xbenica v Ljubljani.\n_START_SECTION_\nGospodarsko poslopje\n_START_PARAGRAPH_\nV gospodarskem poslopju je iz dela hleva nastala lokalna kr\xc4\x8dma, v delu skednja je manj\xc5\xa1a galerija Skedenj. Nad tem prostorom je urejena soba z imenom Trubarjeva \xc4\x8ditalnica. V prej\xc5\xa1nji ka\xc5\xa1\xc4\x8di je sedaj sprejemnica in prodajalna spominkov. V galeriji Skedenj se ob\xc4\x8dasno vrstijo slikarske in fotografske razstave, od septembra naprej pa poteka za najavljene skupine knjigove\xc5\xa1ka delavnica in drugi dodatni izobra\xc5\xbeevalni programi za \xc5\xa1olske skupine. V Trubarjevi \xc4\x8ditalnici so razstavljene kopije Trubarjevih knjig in dela drugih protestantskih piscev. Najbolj zanimiv je reproduciran Trubarjev pe\xc4\x8datnik, ki ga je vse \xc5\xbeivljenje uporabljal kot pe\xc4\x8datnik na svojih pismih. Je okrogel kakor mlinski kamen. Vgravirano ima obrtni znak tesarjev, usnjen predpasnik in sekiro.'